Sarfraz dalk in sop oor rassistiese aanmerking | Maroela Media
Sarfraz Ahmed het Andile Phehlukwayo se ore laat tuit in die tweede eendagwedstryd. Foto: Cricinfo
Sarfraz Ahmed, Pakistan se kaptein en paaltjiewagter, kan in die sop wees oor sy aanmerking teenoor die Proteas se Andile Phehlukwayo in die tweede eendagwedstryd in Durban.
Die Proteas moes 203 vir 'n oorwinning aanteken, maar het op 80/5 gesteier vóór Phehlukwayo en Rassie van der Dussen die wa deur die drif getrek het.
Veral Phehlukwayo het met sy gewaagde kolfwerk die besoekers warm onder die kraag gehad en toe hy in die 37ste boulbeurt nóg 'n enkellopie danksy die binnerand van sy kolf gekry het, was dit klaarblyklik een te veel vir Ahmed.
Hy is deur die paaltjiemikrofoon gehoor waar hy in Urdu vir Phehlukwayo sê: "Abey kaale, teri ammi aaj kahaan baitheen hain? Kya parwa kea aye hai aaj?".
Dit word losweg na "Hey swart man, waar sit jou ma vandag? Watter gebedjie moet sy vandag vir jou opsê?" vertaal.
Andile Phehlukwayo. Foto: GB Jordaanvertaal.
Die onus rus nou op die wedstrydbeamptes om te bepaal of enige stappe teen Ahmed geneem sal word.
Volgens die Internasionale Krieketraad se teenrassisme-beleid, word 'n oortreding beskryf as "enige optrede (hetsy deur taalgebruik, gebare of andersins) wat 'n redelike mens in die pos van speler, spelersondersteuningspersoneel, skeidsregter, wedstrydskeidsregter, skeidsregtersondersteuningspersoneel of enige ander persoon (onder wie 'n toeskouer) aanstoot kan gee, beledig, verneder, intimideer, dreig, ontmoedig of beswadder op grond van hul ras, geloof, kultuur, kleur, afkoms, nasionaliteit of etniese herkoms".
Phehlukwayo – die speler van die wedstryd – het na die afloop van die kragmeting gesê dat die Pakistani's "lekker" met hom gesels het.
So wat se kleur was die kolwer – wit? Wat sou gebeur het as hy nou sou sê: Hey wit man….
Kyk die wêreld is darem fyngevoelig, ek is seker die kolwer het dit nie eers gehoor nie al sou hy verstaan wat gesê is :-(
Ai Ou Rob! Lees reg, dit maak nie saak of die kolwer leliewit of donkergroen is nie, wat die pakistaner gesê het, is n oortreding van die IKR se beleid, nie die van n eenogige witman nie!!!!
So uiltjie die aanmerking het aanstoot gegee?, het jy die kolwer gevra of hy geraak is deur die kommentaar, stem saam met Jean dis belaglik.
Tensy Andile die taal verstaan, kon dit geen inbreuk op sy kolfwerk gemaak het nie.
'n Groter bekommernis is die onvermoë van Protea boulers om van stertkant kolwers ontslae te raak.
Interessant dat MM lesers bitter min oor krieket kommentaar lewer, maar waar daar 'n rassistiese punt te bewys word is daar baie? Ek erken net Frans C se naam as gereelde sport bydraer en stem saam dat ons meer bekommerd moet wees oor die opkomende wereldbeker.